**IZVEŠTAJ SA STUDIJSKOG BORAVKA NA ZARLAND UNIVERZITETU**

Zahvaljujući stipendiji Fondacije „Profesor Borislav Lorenc“ imala sam priliku da tokom marta i aprila 2014. godine posetim Univerzitet u Zarlandu (Universitat des Saarlandes; http://www.uni-saarland.de/) i ostvarim saradnju sa profesorom Dirk Venturom (Dirk Wentura, vicedekan Fakulteta za psihologiju Univerziteta u Zarlandu) i profesorom Malte Frizeom (Malte Friese, šef katedre za socijalnu psihologiju). Univerzitet u Zarlandu je moderan univerzitet, osnovan 1948. godine, koji se nalazi u Zarbrikenu, glavnom gradu regije Zarland u Nemačkoj, na samoj granici sa Luksemburgom i Francuskom. Okrenutost ka međunarodnoj saradnji jedna je od ključnih karakteristika ovog univerziteta pa se tako može pohvaliti velikim brojem internacionalnih studenata kao i otvorenošću prema saradnji sa univerzitetima, profesorima, studentima i istraživačima iz čitavog sveta. Fakultet za psihologiju na ovom univerzitetu proglašen je za "evropsku tačku izvrsnosti" (European excellence point, CHE ranking 2012) (za više informacija o univerzitetu <http://www.uni-saarland.de/en/>).

Istraživačka grupa koju vodi profesor Dirk Ventura, jedna je od najznačajnijih i najproduktivnijih u Evropi kada je reč o indirektnim tehnikama merenja i automatskim procesima, dok je profesor Frize jedno od najproduktivnijih imena u poslednjih deset godina u oblasti implicitne kognicije. Imajući u vidu da se moj doktorski rad i interesovanja tiču prediktivne validnosti implicitnih stavova nije bilo teško pronaći polje preklapanja interesovanja sa njima i osmisliti zajednički istraživački projekat.

Cilj istraživačkog projekta na kome sam radila i dalje radim sa profesorima Venturom i Frizeom jeste razvoj i validacija jedne nove tehnike – indirektne tehnike za merenje implicitnog samopoštovanja bazirane na proceduri misatribucije afekta. Rad na projektu započela sam još pre odlaska u Nemačku, kada sam se kroz dogovore i komunikaciju sa profesorom Venturom i Frizeom upoznavala sa relevantnom literaturom i radila na pripremi projekta (osmišljavanju osnovnog problema, ciljeva i zadataka kojim ćemo se baviti). Odmah po mom dolasku, nastupila je razrada istraživačkog projekta. Tokom nedelja koje su usledile radila sam na: osmišljavanju i preciziranju različitih aspekata tehnike koju želimo da razvijemo (stimulusi, zadatak, uputstva, metodološka rešenja…), izboru i pripremi kriterijuma za validaciju, izboru uzorka i osmišljavanju načina prikupljanja podataka, pripremi detaljne dokumentacije koju smo podnosili etičkom komitetu koji odobrava izvedbu studija, itd. Čitav ovaj proces bio je praćen i podržan stalnim sastancima i razgovorima sa profesorima Venturom i Frizeom, na kojima smo razmenjivali i diskutovali ideje i precizirali naredne korake. Navedene aktivnosti rezultirale su finalizacijom četiri povezane studije, za koje se proces prikupljanja podataka trenutno odvija sa internet sajtu projekta implicitno (http://projectimplicit.net/index.html). U mesecima koji će uslediti nastavljamo rad na ovom projektu: bavićemo se obradom rezultata, pripremom izlaganja na naučnim konferencijama i radićemo na eventualnoj pripremi naučnih radova.

Pored rada na navedenom projektu, tokom studijskog boravka imala sam priliku da kao ravnopravni član istraživačkog tima učestvujem na nedeljnim sastancima istraživačke grupe. Ovo mi je omogućilo da se još bliže upoznam sa njihovim načinom rada, kao i da čujem i diskutujem ideje i rezultate istraživanja kolega na drugim istraživačkim projektima i prezentujem i diskutujem sopstvene istraživačke ideje. Takođe, imala sam i dragocenu mogućnost da na odeljenju pred drugim profesorima i kolegama izložim i diskutujem dosadašnje rezultate svog doktorata. Ovo je bilo dragoceno iskustvo koje mi je omogućilo da čujem pregršt korisnih komentara, saveta i informacija koje će mi nesumnjivo značiti u daljoj razradi mog doktorata. Na kraju, zahvaljujući uspešnoj saradnji tokom mog boravka, otvorile su se i nove mogućnosti za buduće istraživačke projekte i razmene. Planiramo da nastavimo rad na projektu koji smo započeli, postoji nekoliko ideja o narednim istraživačkim projektima koji se mogu nadovezati na tekući, a tokom naredne školske godine planira se i akademska poseta profesora Frizea Filozofskom fakultetu u Beogradu.

Osim navedenih, pre svega profesionalnih prilika, boravak u Nemačkoj mi je pružio i mnoge druge, podjednako važne prilike za lični rast i razvoj. Ostvarila sam veliki broj internacionalnih poznanstava i prijateljstava, obišla niz kulturnih i istorijskih znamenitosti i uživala u lokalnoj kulturi, običajima i specijalitetima.

 Prilika da posetim jedan od prestižnih nemačkih univerziteta, i da ostvarim saradnju sa eminentnim stručnjacima u oblasti psihologije imala je neprocenjivu vrednost kako za moj profesionalni, tako i za lični razvoj. Stipendija Fondacije „Profesor Borislav Lorenc“ bila mi je važan podstrek i podrška na tom putu.